ለሰው ልጆች ሁሉ ከፈጣሪ ዘንድ ስለተሰጠ ነፃነትና ክብር በግልጽ የምታሰተምረው ኦርቶዶክሳዊት ቤተክርስቲያናችን፡- ነፃነት የሰው ልጅ ከአምላኩ የተሰጠው ክብሩ መሆኑን ቅዱሳት መጻህፍትንም ዋቢ በማድረግ፣ የሰው ልጅ በታሪኩ ዘመን ለነፃነቱ የከፈለውን ክቡርና ውድ ዋጋ የእግዚአብሔርን ህዝበ ታሪክ በመጥቀስ በዘመኗ ሁሉ ስታስተምር ቆይታለች፤ አሁንም በማስተማር ላይ ነች፣ ወደፊትም እንዲሁ፡፡ ለዘመናት ሀገራችን በነፃነት ኮርታ የመቆየቷ፣ የህዝቦቿም አይበገሬነት ምስጢሩ ይኽው ቤተክርስቲያን ለሰው ልጆች ነፃነትና ክብር ካላት መጽሐፍ ቅዱሳዊ ከሆነ አስተምህሮ የተነሳ ነው፡፡ ለጥቁር ህዝቦች ሁሉ ትልቅ ድልን ያጎናጸፈው የአድዋው ድል የኢትዮጵያ ኦርቶዶክስ ተዋህዶ ቤተ ክርስቲያን ትልቅ መንፈሳዊ ተጋድሎ፣ ጸሎትና ትልቅ የሆነ ታሪካዊ አሻራ ያለበት እንደሆነ በተለያዩ የውጭ ሀገርና የሀገራችን የታሪክ ምሁራንና ተመራማሪዎች ዘንድ ብዙ የተነገረለትና የተፃፈለት ነው፡:
